Serenissimo et felicissimo domino F[riderico], imperatori Romanorum, frater H[ugo], humilis Cluniacensis abbas, utriusque vite jocunditatem. Proposueramus ad vos venire, et noticiam et gratiam vestram querere, sed plures cause propositum nostrum impediunt. Parentes Roberti Grossi, quem dominus papa dampnavit, undique Cluniacensem ecclesiam inquietant, et novam plantationem nostram valde concutiunt. Ad dominum Papam ituri sumus, et in preparatione itineris intenti occupamur. Conquerimur plurimum magnificentie vestre, quod fratres nostri et confratres vestri, qui pro salute et prosperitate vestra et regni vobis a Deo commissi, Deo cotidie supplicant, et anniversarium avunculi vestri, regis Conradi, annuatim celebrant, de abbatia Balmensi, quam dominus papa Eugenius in prioratum ecclesie Cluniacensi dedit, et vos sigillo auctoritatis vestre confirmastis, violenter expulsi sunt. Rogamus autem obnixe, ut ipsum prioratum et possessiones ejus et caldariam, quam Aymo major de Ruviniaco ecclesie Balmensi aufert, qua etiam antecessorem nostrum investistis, nobis, si placet, restitui faciatis. Presentium latores ad serenitatem vestram a nobis transmissos sciatis, et his, que serenitati vestre dixerint, fidem adhibeatis; et peticiones quas pro Cluniacensi ecclesia fuderint, misericorditer exaudiatis.